钦定古今图书集成/历象汇编/庶征典/第117卷 > 宋一
## 钦定古今图书集成/历象汇编/庶征典/第117卷 > 宋一

### 太祖建隆三年地震

按《宋史太祖本纪》。不载　按《十国春秋吴越忠懿王
世家》：“建隆三年九月庚戌夜，所在地震，响如雷。”

### 乾德三年地震

按《宋史太祖本纪》不载。　按《五行志》，乾德三年，京师
地震，史失日月。

### 太宗至道二年地震

按《宋史太宗本纪》，至道二年九月丙戌，秦晋诸州地
昼夜十二震。　按《五行志》，至道二年十月，潼关西至
灵州、夏州、环庆等州地震，城郭庐舍多坏。占云：“兵饥。”
是时西夏寇灵州，明年遣将率兵援粮以救之，关西
民饥。

### 真宗咸平四年地震

按：《宋史真宗本纪》：“咸平四年九月，庆州地震。”

### 景德元年地震

按：《宋史真宗本纪》：“景德元年春正月丙申，京师地震。
辛丑，京师地再震。丁未，京师地复震。二月戊寅，冀益
黎、雅州地震。夏四月丙辰，邢州地震不止。丁卯，瀛州
地震。五月甲申，邢州地连震不止。十一月戊辰，石州
地震。”

景德四年，地震。

按：《宋史真宗本纪》：“四年八月己酉，益州地震。丙辰，泾
原路言瓦亭砦地震。”

### 大中祥符二年地震

按：《宋史真宗本纪》：“大中祥符二年五月庚辰，代州地
震。”

大中祥符四年，地震。

按《宋史真宗本纪》：“四年秋七月壬午，镇、眉、昌等州地
震。”

### 天禧三年地震

按：《宋史真宗本纪》：“天禧三年二月乙未，河南府地震。”

### 仁宗天圣五年地震

按：《宋史仁宗本纪》：“天圣五年三月戊申，秦州地震。
天圣七年地震。”

按：《宋史仁宗本纪》：“七年冬十月丙午，京师地震。”

### 景祐四年地震

按《宋史仁宗本纪》：景祐四年十二月“甲申，并、代、忻州
并言地震，吏民压死者三万二千三百六十人，伤五
千六百人，畜扰死者五万馀。遣使抚存其民，赐死伤
之家钱有差。”

### 宝元元年地震

按《宋史仁宗本纪》，宝元元年春正月丙辰，以地震及
雷发不时，诏转运使、提举刑狱按所部官吏，除并、代、
忻州压死民家去年秋粮。十二月甲子，京师地震
按《叶清臣传》，清臣判三司盐铁勾院，进直史馆。是冬，
京师地震，上疏曰：“天以阳动，君之道也；地以阴静，臣
之道也。天动地静，主尊臣卑，易此则乱。地为之震。”乃
十二月二日丙夜，京师地震，移刻而止；定襄同日震，
至五日不止，坏庐寺，杀人畜凡十之六。大河之东，弥
千五百里而及都下，诚大异也。属者荧惑犯南斗，治历者相顾而骇。陛下忧勤庶政，方夏泰宁，而一岁之
中，灾变仍见。必有下失民望、上戾天意者，故垂戒以
启迪清衷。而陛下泰然不以为异，徒使“内侍走四方，
治佛事，修道科，非所谓消复之实也。顷范仲淹、余靖
以言事被黜，天下之人，齰舌不敢议朝政者，行将二
年。愿陛下深自咎责，许延忠直敢言之七，庶几明威
降鉴，而善应来集也。”书奏数日，仲淹等皆得近徙。

### 康定 年河东地震

按《宋史仁宗本纪》不载。　按《苏舜钦传》：舜钦迁大理
评事，监在京店宅务。康定中，河东地震，舜钦诣匦通
疏曰：“臣闻河东地大震裂，涌水坏屋庐城堞，杀民畜
几十万，历旬不止。始闻惶骇疑惑，窃思自编策所纪
前代衰微丧乱之世，亦尝有此大变。今四圣接统，内
外平宁，戎夷交欢，兵革偃息，固与夫衰微丧乱之世
异，何灾变之作，反过之耶？且妖祥之兴，神实尸之，各
以类告，未尝妄也。天人之应，古今之鉴，大可恐惧。岂
王者安于逸豫，信任近臣，而不省政事乎？庙堂之上，
有非才苟禄，窃弄威福，而侵上事者乎？又岂施设之
政，有不便民者乎？深宫之中，有阴教不谨，以媚道进
者乎？西北羌夷，有背盟犯顺之心乎？臣从远方来，不
知近事，心疑而口不敢道也。所怪者，朝廷见此大异，
不修阙政，以厌天戒，安民心，默然不恤，如无事之时。
谏官御史不闻进牍，铺白灾异之端，以开上心。然民
情汹汹，聚首横议，咸有忧悸之色。臣世受君禄，身齿
国命，涵濡惠泽，以长此躯。目睹心思，惊怛流汗，欲尽
吐肝胆以拜封奏。又见范仲淹以刚直忤奸臣，言不
用而身窜，前降诏天下，不许越职言事。臣不避权右，
必恐横罹中伤，无补于国，因自悲嗟，不知所措。既而
孟春之初，雷震数作，臣以为国家阙失，众臣莫敢为
陛下言者，唯天丁宁以告。陛下果能沛发明诏，许群
臣皆得献言。臣初闻之，踊跃欣抃，旬月间颇有言事
者，其间岂无切中时病，而未闻朝廷举而行之？是亦
收虚言而不根实效也。臣闻唯诚可以应天，唯实可
以安民。”今应天不以诚，安民不以实，徒布空文，增人
太息，将何以谢神灵而救弊乱也？岂大臣蒙塞天听，
不为陛下行之？岂言事迂阔无所取，不足行也？臣窃
见纲纪隳败，政化阙失，其事甚众，不可概举。“谨举大
者二事以闻。一曰正心。夫治国如治家，治家者先修
己，修己者先正心，心正则神明集而万务理。”今民间
传陛下比年稍迩，俳优贱人燕乐逾节，赐予过度。燕
乐逾节则荡，赐予过度则侈。荡则政事不亲，侈则用
度不足。臣窃观《国史》，见祖宗日视朝，旰昃方罢，犹坐
于后苑门有白事者，立得召“对，委曲询访，小善必纳。
真宗末年不豫，始间日视事。今陛下春秋鼎盛，实宵
衣旰食求治之秋，而乃隔日御殿，此政事不亲也。又
府库匮竭，民鲜盖藏，诛敛科率，殆无虚日，计度经费，
二十倍于祖宗时，此用度不足也。政事不亲，用度不
足，诚国大忧。臣望陛下修己以御人，洗心以鉴物，勤
听断，舍燕安放弃优谐近习之纎人，亲近刚明鲠直
之良士，因此灾变，以思永图，则天下幸甚。”其二曰择
贤。夫明主劳于求贤而逸于任使。然盈庭之士，不须
尽择，在择一二辅臣及御史、谏官而已。陛下用人，尚
未慎择。昨王随自吏部侍郎迁门下侍郎平章事，超
越十资，复为上相。此乃非常之恩，必待非常之才。“而
随虚庸邪谄，非辅相之器，降麻之后，物论沸腾，故疾
缠其身，灾仍于国，此亦天意爱惜我朝，陛下鉴之哉！
且石中立顷在朝行，以诙谐自任，士人或有宴集，必
置席间，听其语言，以资笑噱。今处之近辅，不闻嘉谋，
物望甚轻，人情所忽，使灾害累降，而朝廷不尊，盖近
臣多非才者。陛下左右尚如此，天下官吏可知也。实
恐远人轻笑中国，宜即行罢免，别选贤才。又张观为
御史中丞，高若讷为司谏，二人者皆登高第，颇以文
词进，而温和软懦，无刚鲠敢言之气。斯皆执政引拔
建置，欲其慎默，不敢举扬其私，时有所言，则必暗相
关说，旁人窥之，甚可笑也。故御史、谏官之任，臣欲陛
下亲择之，不令出”执政、门下台谏官既得其人，则近
臣不敢为过，乃驭下之策也。臣以为陛下身既勤俭，
辅弼台谏又皆得人，则天下何忧不治，灾异何由而
生？唯陛下少留意焉。

### 庆历三年地震

按《宋史仁宗本纪》，庆历三年五月，忻州地大震。　按
《五行志》：庆历三年五月九日，忻州地大震。说者曰：“地
道贵静，今数震摇，兵兴民劳之象也。”

庆历四年，地震。

按：《宋史仁宗本纪》：“四年五月乙酉，忻州言地震，有声
如雷。”

庆历五年，地震。

按：《宋史仁宗本纪》：“五年秋七月戊申，广州地震。八月
庚午，荆南府、岳州地震。”

庆历六年，地震。

按《宋史仁宗本纪》，六年二月戊寅，青州地震。三月庚寅，登州地震，岠嵎山摧。自是屡震，辄海底有声如雷。
五月甲申，京师地震。　按《胡宿传》：宿知制诰。庆历六
年，京东两河地震，登莱尢甚。宿兼通阴阳五行灾异
之学，乃上疏曰：“明年丁亥，岁之刑德，皆在北宫。阴生
于午而极于亥，然阴犹强而未即伏，阳犹微而不能
胜，此所以震也。是谓龙战之会，其位在干。若西北二
边不动，恐有内盗起于河朔。又登、莱视京师为东北
少阳之位，今二州置金坑，多聚民凿山谷。阳气耗泄，
故阴乘而动。宜即禁止，以宁地道。”时以为迂阔。明年，
王则果以贝州叛。

庆历七年，地震。

按：《宋史仁宗本纪》：“七年冬十月乙丑，河阳许州地震。”

### 皇祐二年地震

按：《宋史仁宗本纪》：“皇祐二年十一月丙寅，秀州地震，
有声如雷。”〈志作丁酉夜〉

### 嘉祐二年地震

按《宋史仁宗本纪》：“嘉祐二年春二月，雄、霸州地震。夏
四月丁未，以河北地数震，遣安抚。丙寅，幽州地大震，
坏城郭，覆压死者数万人。”

嘉祐五年，地震。

按：《宋史仁宗本纪》：“五年五月己丑，京师地震。”

嘉祐七年地生面
按《宋史仁宗本纪》，七年三月壬申，徐州彭城县白鹤
乡地生面。占曰“地生面。民将饥。”五月锺离县地生面。

### 英宗治平四年神宗即位地震

按《宋史神宗本纪》，治平四年正月即位，“八月己巳，京
师地震。”　按《五行志》，“治平四年秋，漳、泉、建州、邵武、兴
化军等处皆地震，潮州尤甚，拆裂泉涌，压覆州郭及
两县屋宇，士民军兵死者甚众。八月己巳，京师地震。”

### 神宗熙宁元年地震

按《宋史神宗本纪》。“熙宁元年秋七月甲申，京师地震。
乙酉又震。辛卯。以河朔地大震。赐压死者缗钱。”京师
地再震。八月壬寅，京师地震。九月戊子，莫州地震。有
声如雷。十一月乙末。京师及莫州地震。十二月癸卯。
瀛州地大震。　按《五行志》。熙宁元年秋七月甲申地
震。乙酉辛卯再震。八月壬寅。甲辰又震。是月须城、东
阿二县地震终日。沧州、清池、莫州亦震，坏官私庐舍
城壁。是时，河北复大震，或数刻不止，有声如雷，楼橹、
民居多摧，覆压死者甚众。九月戊子，莫州地震，有声
如雷。十一月乙未，京师及莫州地震。十二月癸卯，瀛
州地大震。丁巳，冀州地震。辛酉，沧州地震，涌出沙泥、
船版、胡桃、螺蚌之属。是月，潮州地再震。是岁，数路地
震，有一日十数震，有逾半年震不止者。

### 元丰八年哲宗即位地震

按《宋史哲宗本纪》：“元丰八年三月即位，五月丙午，京
师地震。”

### 哲宗元祐二年地震

按：《宋史哲宗本纪》：“元祐二年二月，代州地震。”

元祐七年，地震。

按《宋史哲宗本纪》：“七年九月己酉，永兴军、兰州、镇戎
军地震。冬十月庚戌朔，环州地震。”

### 绍圣元年地震

按：《宋史哲宗本纪》：“绍圣元年十一月丙戌，太原地震。
绍圣二年地震。”

按《宋史哲宗本纪》：“二年冬十月辛卯，河南府地震。是
岁，苏州夏秋地震。”

绍圣三年，地震。

按，《宋史哲宗本纪》：“三年三月戊午。”〈志作戊戌〉剑南东川地
震。九月，己酉，滁、沂二州地震。

绍圣四年，地震。

按：《宋史哲宗本纪》：“四年六月己酉，太原地震。”

### 元符元年地震

按：《宋史哲宗本纪》：“元符元年秋七月壬申，京师地震。
元符二年，地震。”

按《宋史哲宗本纪》不载。　按《五行志》：“二年正月壬申，
恩州地震。八月甲戌，太原府地震。”

元符三年，地震。

按《宋史哲宗本纪》不载。　按《五行志》：“三年五月己巳，
太原府地又震。”

### 徽宗建中靖国元年地震

按《宋史徽宗本纪》，“建中靖国元年，河东地震。”　按《五
行志》，“建中靖国元年十一月辛亥，太原府、潞、晋县、代、
石、岚等州，岢岚、威胜、保化、宁化军地震，弥旬昼夜不
止，坏城壁屋宇，人畜多死。自后有司方言祥瑞，郡国
地震，多抑而不奏。”

### 崇宁元年地震

按《宋史徽宗本纪》：“崇宁元年春正月丁丑，太原等十
一郡地震，诏死者家赐钱有差。”

### 大观元年地震

按：《宋史徽宗本纪》：“大观元年冬十月辛酉，苏州地震。”

泾原地震。　按《五行志》：政和七年六月，诏曰：“熙河、环
庆、泾原路地震经旬，城砦、关堡、城壁、楼橹、官私庐舍
并皆摧塌，居民覆压死伤甚众，而有司不以闻，其遣
官按视之。”

### 宣和四年地震

按《宋史徽宗本纪》不载　按《五行志》：“宣和四年，北方
用兵，雄州地大震，元武见于州之正寝，有龟大如钱，
蛇若朱漆著，相逐而行。宣抚司使焚香再拜，以银奁
贮二物，俄俱死。”

宣和六年，地震。

按《宋史徽宗本纪》，六年，京师、河东、陕西地大震
按《桯史》：宣和六年春，东都地震。后三月又震，宫殿门
皆动有声。既而兰州地及山之草木悉没入地，而山
下麦苗乃在山上。驿书闻朝廷，徽宗为之侧席。时方
得燕兵，端衅日侈。上心向阑，遇灾而惧。临朝谓群臣
曰：“大观彗星之异，张商英劝朕畏天戒，更政事，虽复
作辍，朕常不忘。”五月壬寅，遂罢经抚房，于是时事危
一变矣。会遣右司郎中黄潜善按视回，乃没其实，以
不害闻，天意遽回。六月，诏天下起免。夫钱图卒固燕，
黄骤迁户部侍郎。建炎中兴，复以扳附致鼎轴，杀陈
东、欧阳彻，逐李忠定纲，撤备纳寇，皆其为也。维扬渡
江以覆𫗧赐罢，迹其媕阿患得之心，盖已见于在庶
僚时矣。遗臭千载，言之拊膺。

宣和七年，地震。

按《宋史徽宗本纪》，七年秋七月，河东路地震。　按《五
行志》：“七年七月己亥，熙河路地震，有裂数十丈者，兰
州尢甚陷，数百家仓库俱没，河东诸郡或震裂。